CELEX: 62008TN0312
Language: el
Date: 2008-08-13 00:00:00
Title: Υπόθεση T-312/08: Προσφυγή της 13ης Αυγούστου 2008 — Ελληνικός Νηογνώμων κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/33
            
         Προσφυγή της 13ης Αυγούστου 2008 — Ελληνικός Νηογνώμων κατά Επιτροπής
   (Υπόθεση T-312/08)
   (2008/C 272/60)
   Γλώσσα διαδικασίας: η αγγλική
   Διάδικοι
   
      Προσφεύγουσα: Ελληνικός Νηογνώμων ΑΕ (Πειραιάς, Ελλάδα) (εκπρόσωπος: Σ. Παππάς)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, με προσφυγή του άρθρου 230 ΕΚ, ζητεί την ακύρωση της αποφάσεως της Επιτροπής, της 24ης Ιουλίου 2008, περί μη παρατάσεως της περιορισμένης αναγνωρίσεως η οποία της χορηγήθηκε, βάσει της οδηγίας 94/57/ΕΚ (1), με την απόφαση 2001/890/ΕΚ (2) της Επιτροπής και παρατάθηκε με την από 3 Αυγούστου 2005 απόφαση 2005/623/ΕΚ (3) της Επιτροπής.
   Η προσφεύγουσα ισχυρίζεται, πρώτον, ότι η προσβαλλόμενη απόφαση παραβαίνει ουσιώδεις διαδικαστικούς κανόνες, καθόσον εκδόθηκε χωρίς την τήρηση της διαδικασίας επιτροπολογίας των άρθρων 4 και 9 της οδηγίας 94/57/ΕΚ.
   Δεύτερον, η προσφεύγουσα υποστηρίζει ότι η άρνηση χορηγήσεως παρατάσεως της περιορισμένης αναγνωρίσεως βασίζεται σε μονομερή εκτίμηση της Επιτροπής και όχι σε από κοινού εκτίμηση με τα οικεία κράτη μέλη σύμφωνα με τα άρθρα 4, 9 και 11 της οδηγίας 94/57/ΕΚ.
   Τρίτον, η προσφεύγουσα ισχυρίζεται ότι η προσβαλλόμενη απόφαση προσβάλλει τα δικαιώματα άμυνάς της και παραβιάζει την αρχή της δικαιολογημένης εμπιστοσύνης.
   Τέταρτον, η προσφεύγουσα υποστηρίζει ότι η προσβαλλόμενη απόφαση αντίκειται στην οδηγία καθόσον, πρώτον, την ερμηνεύει εσφαλμένως όσον αφορά τα εφαρμοστέα κριτήρια (μητρώα των από άποψη ασφάλειας και πρόληψης επιδόσεων), δεύτερον, δεν ακολούθησε τα διαδοχικά στάδια που έπρεπε να τηρήσει η Επιτροπή πριν καταλήξει σε απορριπτική απόφαση και, τρίτον, δεν έλαβε υπόψη της τις επιθεωρήσεις και τις εκθέσεις των ενδιαφερομένων κρατών μελών με αποτέλεσμα η Επιτροπή να ακολουθήσει παράνομη συλλογιστική.
   Τέλος, η προσφεύγουσα ισχυρίζεται ότι η προσβαλλόμενη απόφαση παραβιάζει τις αρχές της αναλογικότητας και της χρηστής διοίκησης.
   
      (1)  Οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (ΕΕ 1994 L 319, σ. 20).
   
      (2)  Απόφαση της Επιτροπής, της 13ης Δεκεμβρίου 2001, για την αναγνώριση του «Ελληνικού Νηογνώμονα» βάσει του άρθρου 4, παράγραφος 3, της οδηγίας 94/57/EΚ του Συμβουλίου [κοινοποιηθείσα υπό τον αριθμό Ε(2001) 4218] (ΕΕ L 329, σ. 72).
   
      (3)  Απόφαση της Επιτροπής, της 3ης Αυγούστου 2005, για την παράταση της περιορισμένης αναγνώρισης του Ελληνικού Νηογνώμονα [κοινοποιηθείσα υπό τον αριθμό Ε(2005) 2940] (ΕΕ 2005 L 219, σ. 43).